Source: https://revista22.ro/actualitate-interna/cristina-tarcea-efa-ccj-despre-criticile-lui-toader-s-a-pus-n-micare-maina-manipulrii
Timestamp: 2019-03-19 04:36:07+00:00
Document Index: 42251436

Matched Legal Cases: ['CSM ', 'CSM ', 'CSM ', 'CSM ', 'iccj ', 'csm ']

Cristina Tarcea, șefa ÎCCJ, despre criticile lui Toader: s-a pus în mișcare mașina manipulării | Revista 22
Cristina Tarcea, șefa ÎCCJ, despre criticile lui Toader: s-a pus în mișcare mașina manipulării
"Hai să fim sinceri şi să dăm lucrurile pe faţă. Probabil că şi dumneavoastră sunteţi conştienţi, nu numai eu, că a venit sezonul la revocări şi la ICCJ. Pentru că politicienii pot să o facă mai greu în ceea ce priveşte un judecător, s-a pus în mişcare, pur şi simplu, marea maşină a manipulării. Mi se impută faptul că am făcut presiuni asupra judecătorilor datorită împrejurării că i-am rugat în timpul vacanţei judecătoreşti să termine de redactat, de motivat hotărârile restante. Subliniez, hotărârile restante. De ce spun că este o manipulare? Dumneavoastră cunoaşteţi că în data de 1 martie a fost analizată în cadrul CSM candidatura fostului preşedinte al secţiei penale pentru a fi re]nvestit în funcţie, iar unul dintre motivele pentru care CSM a respins această candidatură a fost şi faptul că nu a sesizat IJ pentru redactarea hotărârilor restante. Să înteleg de aici că CSM a făcut o presiune asupra judecătorilor?", a spus Cristina Tarcea, citată de News.ro.
După plângerea făcută de luju.ro împotriva ei, șefa ÎCCJ atacată dur și de Dragnea
Șeful PSD Liviu Dragnea a lansat duminică seară, din studiourile România TV, un atac extrem de dur la adresa șefei Înaltei Curți de Casație și Justiție (ÎCCJ), Cristina Tarcea. El a acuzat-o pe șefa Curții Supreme că face presiuni asupra judecătorilor în dosarul angajărilor fictive de la Protecția copilului Teleorman, în care Dragnea a fost condamnat în primă instanță la 3 ani și jumătate de închisoare cu executare.
”Pentru mine a fost mai mult decât șocant să urmăresc ce a spus Cristina Tarcea. Cu presiune clară asupra judecătorilor”, a susținut Dragnea, citat de G4Media.ro.
Atacul liderului PSD vine la trei zile după ce șefa Înaltei Curți le-a cerut judecătorilor să redacteze motivările restante până în septembrie. Printre beneficiarii acestei măsuri sunt Liviu Dragnea şi Darius Vâlcov, condamnați deja în primă instanță la închisoare. Iritarea lui Dragnea e dată de faptul că, imediat după ce apare motivarea, se poate stabili termen pentru judecarea apelului, explică sursa citată.
El l-a indicat pe Iohannis ca beneficiar direct al eventualei sale condamnări, pentru că ar câștiga fără probleme cel de al doilea mandat de președinte al țării.
Președinta ÎCCJ reclamată la CSM și Inspecția Judiciară pentru că l-a contrazis pe Tudorel Toader
Site-ul Lumea Justiției, deținut de Răzvan Savaliuc și Adina Anghelescu, omniprezenți la Antena 3, a reclamat-o pe președinta Curții Supreme pentru că ar fi făcut afirmații cu conotații politice legate de revocarea șefei DNA, scrie Mediafax.
De altfel, cu referire la aceste declarații ale șefei instanței supreme, a reacționat și ministrul Justiției, Tudorel Toader, care s-a întrebat retoric, pe pagina sa de Facebook: "Să înțelegem că este normal ca un judecător de rang înalt să facă politică ? Să înțelegem că nu este normal ca un ministru să critice un judecător, dar este normal ca un judecător să critice un ministru ?".
Cristina Tarcea mai anunțase că le-a cerut tuturor judecătorilor din subordine ca, până în septembrie, să motiveze toate condamnările. "Din punctul meu de vedere, este imposibil la Înalta Curte, cel puţin, să respecţi termenul de motivare de 30 de zile. S-au luat tot felul de măsuri administrative, în prezent a fost redus mult numărul de dosare care au fost întârziate la motivare. Am acordat termen până la 1 septembrie tuturor să profite de vacanţa judecătorească şi să-şi termine stocul de dosare de redactat. În caz contrar, vor suporta consecinţele legii, respectiv voi sesiza Inspecţia Judiciară, lucru pe care l-am mai făcut şi în alte situaţii, nu ar fi o noutate pentru ei", a explicat Cristina Tarcea.
Totodată, președintele instanței supreme a fost întrebat dacă este o coincidență între modificarea rapidă a codurilor penale și condamnarea în primă instanță a președintelui PSD, Liviu Dragnea, Cristina Tarcea a răspuns: "În general nu cred în coincidențe, mai ales atunci când anumite elemente te determină să apreciezi că anumite circumstanțe nu reprezintă tocmai o coincidență".
iccj cristina tarcea tudorel toader csm inspectia judiciara liviu dragnea